Heldur dræm kjörsókn var þegar Íranir kusu sér nýjan forseta í gær. Saksóknarinn Ebrahim Raisi fékk ríflega sextíu prósent atkvæða og tekur því við forsetaembættinu í ágúst.
Upphaflega sóttust 600 eftir því að gefa kost á sér til embættis forseta. Kjörseðillinn taldi þó ekki svo mörg nöfn því Varðliðið, ráð tólf klerka og lögspekinga, gaf samþykki fyrir framboðum sjö karla. Varðliðið hefur til þessa aldrei samþykkt framboð kvenna, en þær voru að þessu sinni 40 talsins sem vildu bjóða sig fram.
Kjörsókn var dræm, einungis um 42% af þeim 59 milljónum sem eru á kjörskrá, kusu. Ebrahim Raisi fékk 62% greiddra atkvæða og tekur því við forsetaembættinu af Hassan Rouhani í ágúst. Hann tapaði einmitt fyrir Rouhani í forsetakosningum í landinu fyrir átta árum.
Æðsta vald í Íran er sem fyrr í höndum erkiklerksins Ayatollah Ali Khamenei, en forseti íslamska lýðveldisins er æðsti maður stjórnsýslunnar og getur haft mikil áhrif á mörgum sviðum, til að mynda í samskiptum við erlend ríki.
Þá hefur Raisi reyndar verið nefndur sem mögulegur arftaki erkiklerksins Khameinis síðar meir, en klerkurinn er 82 ára.
Raisi er hins vegar sjálfur sextugur og hefur starfað sem saksóknari. Í kosningabaráttunni var honum tíðrætt um að hann væri rétti maðurinn til að draga úr spillingu og rétta úr kútnum í efnahag Írana. Þau sem vildu hann ekki sem forseta segja hann hins vegar afar íhaldsaman og minna á ásakanir um þátt Raisis í fjöldaaftökum á pólitískum föngum í landinu á níunda áratugnum. Ásakanir sem hvorki írönsk stjórnvöld, né Raisi sjálfur, hafa tjáð sig um.